Jeffrey (14) ble sugd inn i avløpsrør og slept 400 meter
- Det var som en vannsklie, men en veldig, veldig bratt vannsklie som gikk i 40 km/t, forteller Jeffrey LaPorta til nyhetsbyrået Associated Press. 14-åringen syklet tirsdag rundt på en parkeringsplass i byen Parma i Ohio, nært en elv som på det tidspunktet gikk høyt av flomvann og raste forbi. Plutselig gjorde gutten en feilvurdering og tumlet ned en skråning og ut i elven. Flere venner av LaPorta ble vitner til uhellet, og så ham bli dratt hjelpesløs mot en rundt 60 centimeter bred avløpsåpning. Gutten ble sugd inn, og startet på den en vannvittige ferden nedover. - Vannet beveget seg svært raskt. Det første strekket var røret trang og han ble slept helt under vann rundt hundre meter, forklarer brannmannen Doug Turner til lokale medier.- Jeg lå med hodet først, så med siden og bena først, forteller 14-åringen til nyhetsbyrået. Trykket dro gutten under hele parkeringsplassen og inn i byens hoved-avløpssystem. Der kom han inn i rør som var større, og fikk presset hodet sitt over vann og dratt inn luft. Til slutt slakket den traumatiske sklieturen litt på farten, og LaPorta kom inn i et rør der vannet bare rakk ham opp til brystkassen. 14-åringen fikk tak i et håndtak som stakk ned fra taket. - Jeg bare klamret meg fast. Så hørte jeg folk rope «Jeff, Jeff!». Jeg så et lys og tenkte bare «takk, Jesus», forteller han.LaPorta ble reddet opp av avløpsrøret bare 43 minutter etter at han først falt i elva, som ligger nærmere en halv kilometer unna. Han måtte sy seks sting på den ene albuen, men ble skrevet ut av sykehuset allerede samme kveld. - Det er et mirakel at gutten er i live. For ikke å snakke om at han knapt er skadet, sier brannmannen Turner.
I stor fart ble 14-åringen dratt gjennom en rekke rør og ledninger, til tider med hele kroppen under vann.